CELEX: 32015R1840
Language: lt
Date: 2015-10-07 00:00:00
Title: 2015 m. spalio 7 d. Komisijos įgyvendinimo reglamentas (ES) 2015/1840, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [Istarski pršut/Istrski pršut (SKVN)]

14.10.2015   
            
            
               LT
            
            
               Europos Sąjungos oficialusis leidinys
            
            
               L 267/1
            
         KOMISIJOS ĮGYVENDINIMO REGLAMENTAS (ES) 2015/1840
   2015 m. spalio 7 d.
   kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [Istarski pršut/Istrski pršut (SKVN)]
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
   kadangi:
   
               (1)
            
            
               remiantis Reglamento (ES) Nr. 1151/2012 50 straipsnio 2 dalies a punktu, Kroatijos paraiška įregistruoti pavadinimą „Istarski pršut“ buvo paskelbta Europos Sąjungos oficialiajame leidinyje
                   (2);
            
         
               (2)
            
            
               2013 m. rugpjūčio 30 d. pranešimu apie prieštaravimą ir 2013 m. spalio 25 d. pagrįstu prieštaravimo pareiškimu Slovėnija paprieštaravo įregistravimui pagal Reglamento (ES) Nr. 1151/2012 51 straipsnio 2 dalį. Prieštaravimas buvo pripažintas priimtinu;
            
         
               (3)
            
            
               2014 m. vasario 7 d. raštais Komisija paragino suinteresuotąsias šalis pradėti atitinkamas konsultacijas, kad, laikydamosi savo vidaus tvarkos, jos pasiektų susitarimą. Remiantis Reglamento (ES) Nr. 1151/2012 51 straipsnio 3 dalies trečia pastraipa, konsultacijų terminas buvo pratęstas papildomam trijų mėnesių laikotarpiui;
            
         
               (4)
            
            
               Slovėnija teigė, kad, be kita ko, registruojamas pavadinimas „Istarski pršut“ neatitinka saugomos kilmės vietos nuorodos apibrėžties, kadangi geografinė vietovė, iš kurios gaunamos žaliavos, yra didesnė nei apibrėžtoji geografinė vietovė. Be to, Slovėnija teigė, kad įregistravus pavadinimą kils grėsmė „Istrski pršut“, t. y. Slovėnijoje vartojamam pavadinimui, kuriuo vadinamas produktas, pasižymintis tomis pačiomis savybėmis kaip ir „Istarski pršut“, ir kuris teisėtai buvo rinkoje daugiau kaip penkerius metus iki „Istarski pršut“ bendrojo dokumento paskelbimo Europos Sąjungos oficialiajame leidinyje dienos;
            
         
               (5)
            
            
               po šešis mėnesius trukusių konsultacijų Kroatija ir Slovėnija pasiekė susitarimą. Apie jį Komisijai pranešta 2014 m. rugsėjo 3 ir 10 d. raštais;
            
         
               (6)
            
            
               remiantis šiuo susitarimu, buvo padaryta kai kurių produkto specifikacijos pakeitimų. Kroatijos paraiška tapo kelių šalių (Kroatijos ir Slovėnijos) paraiška. Įtraukus pavadinimą slovėnų kalba, produkto pavadinimas „Istarski pršut“ buvo pakeistas pavadinimu „Istarski pršut/Istrski pršut“. Išplėsta gamybos vietovė, kad ji apimtų ir Slovėnijoje esančią Istros pusiasalio dalį. Be to, šiek tiek pakeistos kitos produkto specifikacijos dalys;
            
         
               (7)
            
            
               buvo padaryta esminių bendrojo dokumento pakeitimų, todėl Komisija, remdamasi Reglamento (ES) Nr. 1151/2012 51 straipsnio 4 dalimi, dar kartą išnagrinėjo paraišką ir padarė išvadą, kad registravimo sąlygos įvykdytos;
            
         
               (8)
            
            
               kalbant apie Kroatijoje esančią vietovės dalį, kaip ir pradinėje paraiškoje, išlaikytas skirtumas tarp vietovės, iš kurios gaunamos žaliavos, ir apibrėžtos geografinės vietovės. Kadangi įvykdyti visi Reglamento (ES) Nr. 1151/2012 5 straipsnio 3 dalyje išdėstyti reikalavimai, pavadinimui gali būti taikoma tame straipsnyje nustatyta nukrypti leidžianti nuostata ir todėl jis gali būti įregistruotas kaip saugoma kilmės nuoroda;
            
         
               (9)
            
            
               remiantis Reglamento (ES) Nr. 1151/2012 50 straipsnio 2 dalies a punktu, Kroatijos ir Slovėnijos paraiška įregistruoti pavadinimą „Istarski pršut/Istrski pršut“ paskelbta Europos Sąjungos oficialiajame leidinyje
                   (3);
            
         
               (10)
            
            
               prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Istarski pršut/Istrski pršut“ turėtų būti įregistruotas,
            
         PRIĖMĖ ŠĮ REGLAMENTĄ:
   1 straipsnis
   Įregistruojamas pavadinimas „Istarski pršut/Istrski pršut“ (SKVN).
   Pirmoje pastraipoje nurodytas pavadinimas yra produkto, priskiriamo Komisijos įgyvendinimo reglamento (ES) Nr. 668/2014 (4) XI priede nurodytai 1.2 klasei „Mėsos produktai (virti, sūdyti, rūkyti ir kt.)“, pavadinimas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. spalio 7 d.
      
         
            Komisijos vardu
         
         
            Pirmininko pavedimu
         
         Phil HOGAN
         
            Komisijos narys
         
      
   
   
      (1)  OL L 343, 2012 12 14, p. 1.
   
      (2)  OL C 155, 2013 6 1, p. 3.
   
      (3)  OL L 186, 2015 6 5, p. 9.
   
      (4)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).